
[bookmark: TextBodyBegin]Европейският парламент,
–	като взе предвид искането за снемане на имунитета на Илхан Кючюк, внесено от европейския главен прокурор на 24 ноември 2025 г. във връзка с водено разследване срещу Илхан Кючюк и обявено на пленарно заседание на 15 декември 2025 г., 
–	като изслуша Илхан Кючюк на 3 юни 2026 г. в съответствие с член 9, параграф 6 от Правилника за дейността на Парламента,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура[footnoteRef:1], и по-специално член 29, параграф 2 от него, [1:  	OВ L 283, 31.10.2017 г., стр. 1, ELI: http://data.europa.eu/eli/reg/2017/1939/oj.] 

–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:2], [2:  	Решение на Съда на ЕС от 21 октомври 2008 г., Marra/De Gregorio и Clemente, дела C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, дело C-163/10, ECLI: EС:C:2011:543; решение на Общия съд от 17 януари 2013 г., Gollnisch/Парламент, дела T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.] 

–	като взе предвид член 70, алинея 1 от Конституцията на Република България,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0194/2026),
А.	като има предвид, че на 24 ноември 2025 г. европейският главен прокурор внесе искане за снемане на имунитета на Илхан Кючюк, член на Европейския парламент, избран в България, във връзка с водено разследване на няколко предполагаеми престъпления, свързани със злоупотреба със средства на Съюза;
Б.	като има предвид, че според искането разследване, проведено в България от европейския делегиран прокурор, предполагаемо е установило, че всички местни сътрудници на Илхан Кючюк са работили в офиси, управлявани от национална политическа партия, като повечето свързани с работата разходи са били покрити от тази партия, докато Илхан Кючюк предполагаемо е плащал само техните заплати; като има предвид, че също така се твърди, че много местни сътрудници са изпълнявали публични функции в рамките на тази партия, за което са получили отделно възнаграждение; като има предвид, че разследването се отнася за период от повече от 10 години;
В.	като има предвид, че според искането предполагаемите факти съставляват престъпления „измама, която не е свързана с възлагане на обществени поръчки — фалшиви/неверни/непълни декларации/документи“, както и присвояване на средства на Съюза и корупция — престъпления, наказуеми съгласно член 248а от българския Наказателен кодекс; като има предвид, че искането се отнася и до „участие в действия, насочени срещу суверенитета и сигурността на Европейския съюз“;
Г.	като има предвид, че Илхан Кючюк е избран за член на Европейския парламент на изборите за Европейски парламент през май 2014 г. и е преизбран на изборите през май 2019 г. и отново през юни 2024 г. и че следователно по време на предполагаемите престъпления е бил член на Европейския парламент;
[bookmark: _Hlk232158221]Д.	като има предвид, че член 8 от Протокол № 7 за привилегиите и имунитетите на Европейския съюз предвижда, че „членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им“;
Е.	като има предвид, че предполагаемите престъпления не съставляват и произтичащото от тях искане за снемане на имунитета на Илхан Кючюк не е свързано с изразено мнение или с подаден от него глас при изпълнението на неговите задължения по смисъла на член 8 от Протокол № 7 за привилегиите и имунитетите на Европейския съюз;
Ж.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз предвижда, че по време на сесиите на Европейския парламент неговите членове притежават на територията на тяхната собствена държава имунитетите, предоставяни на членовете на националните парламенти;
З.	като има предвид, че член 70, алинея 1 от Конституцията на Република България предвижда, че „[н]ародните представители не могат да бъдат задържани и срещу тях не може да бъде възбуждано наказателно преследване освен за престъпления от общ характер, и то с разрешение на Народното събрание, а когато то не заседава - на председателя на Народното събрание.“;
И.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тези задължения;
Й.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
К.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:3]; [3:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

Л.	като има предвид, че искането за снемане на имунитета е подадено от европейския главен прокурор след разследване, проведено от европейския делегиран прокурор в България; като има предвид, че е публично известно, че българският европейски прокурор беше временно отстранен от длъжност през март 2025 г. в очакване на разследване на потенциално нарушение, и като има предвид, че през февруари 2026 г. колегията на Европейската прокуратура установи, че българският европейски прокурор е виновен за сериозно нарушение; като има предвид, че както е отбелязано в искането за снемане на имунитета, Илхан Кючюк е член на българската политическа партия Движение за права и свободи; като има предвид, че изглежда, че Илхан Кючюк е бил обект на нападка в България от политически опонент в рамките на тази партия във връзка с положението в тази партия, което Илхан Кючюк публично осъди; като има предвид, че Илхан Кючюк изглежда е бил обект на неоснователни обвинения и нападки в България по времето, когато кандидатурата му е била предложена за председател на комисията по правни въпроси на Европейския парламент; като има предвид, че той изглежда е бил подложен на изключително непропорционални проверки за борба срещу корупцията в България, но никога не са били открити нарушения; 
М.	като има предвид, че сериозните съмнения, свързани с искането за отмяна на имунитета след констатацията за тежко нарушение, направена от българския европейски прокурор — под чийто надзор е било проведено разследването, въз основа на което е отправено искането — в съчетание с контекста, в който искането е отправено, очевидната липса на прецизност във връзка с разследваните факти и с предполагаемите престъпления, както са представени в искането, както и непропорционалното въздействие върху репутацията, представляват набор от сериозни и обективни индикации, че разследването може да е започнало с мотива за умишлено компрометиране на Илхан Кючюк; 
Н.	като има предвид, че следователно изглежда, че в този случай може да се предположи fumus persecutionis, т.е. че намерението в основата на съдебното производство е да се навреди на политическата дейност на Илхан Кючюк като член на Европейския парламент и следователно на независимостта на Парламента;
1.	решава да не снема имунитета на Илхан Кючюк;
2.	възлага на своя председател незабавно да предаде настоящото решение и доклада на компетентната комисия на Парламента съответно на Европейската прокуратура и на Илхан Кючюк.

